Morten Bødskov (S), 2023-04-19:
Tak for det, formand.
Som det allerede er sagt af ordføreren for forslagsstillerne, fru Lisbeth Bech-Nielsen, skal vi i dag førstebehandle SF's beslutningsforslag nr. B 44.
Klimaplanerne skal så redegøre for, hvordan de finansielle institutioner vil bringe deres aktiviteter i overensstemmelse med den nationale klimamålsætning og med internationale aftaler om klimaneutralitet.
I forslaget fremgår det bl.a., at den danske finansielle sektor er en af de største i verden, hvis man måler den i forhold til vores bruttonationalprodukt, og at det giver både særlige muligheder, men også giver sektoren et særligt ansvar.
Regeringen er enig i, at den finansielle sektor både kan og også bør gøre en forskel i forhold til den grønne omstilling.
Det, vi taler om her, er imidlertid et område, hvorom man kan sige, at udfordringerne desværre langtfra er begrænset kun til Danmark, og det er årsagen til, at det her omkring klima, omkring vores klimaudfordringer – særlig når det handler om finanssektoren – er et problem, som vi løser mest effektivt gennem EU-regulering og et tæt EU-samarbejde.
Vi har ovenikøbet allerede en række EU-direktiver og EU-forordninger, som adresserer de udfordringer, som vi er enige om der er, når det handler om at skabe bedre vilkår for vores klima og forcere den grønne omstilling.
Den grønne omstilling er afgørende for regeringen.
Det er en afgørende prioritet for regeringen, og derfor har regeringen med regeringsgrundlaget sat, hvad jeg vil tro er verdens mest ambitiøse klimamålsætninger, nogen regering har sat, og den finansielle sektor skal selvfølgelig også bidrage hertil.
Det gælder både for banker, pensionsselskaber og investeringsforeninger og andre finansielle institutioner, som både kan og skal være med til at tage verden i en mere grøn retning ved at tage hensyn til klimaet, når de driver forretning, det gælder udbygning af vedvarende energi, omstilling af virksomheder og deres produktion, og det gælder nye forretningsmodeller, der er mere bæredygtige.
Kort sagt sætter beslutningsforslaget fra SF fokus på et vigtigt emne.
Der er imidlertid allerede, tror jeg rolig man kan sige, omfattende EU-regulering, der fokuserer på bæredygtighedsafrapportering for finansielle institutioner.
Og endelig har vi allerede direktivet om virksomhedernes bæredygtighedsafrapportering, også betegnet CSRD-direktivet, og det forpligter både finansielle og ikkefinansielle virksomheder til at rapportere om miljø, klima, sociale forhold og jo altså også ledelse.
Det her direktiv, som man i folkemunde kalder CSRD-direktivet, forpligter også virksomhederne til at offentliggøre eventuelle planer, de måtte have, der understøtter, at deres forretningsmodel og strategi er forenelig med overgangen til en bæredygtig økonomi, med Parisaftalen og med målet om at opnå klimaneutralitet senest i 2050.
Et andet direktiv, der er undervejs, handler om virksomhedernes due diligence i forbindelse med bæredygtighed.
Vi ved endnu ikke, i hvilket omfang eller hvordan de finansielle institutioner vil blive omfattet af de her krav, men fra dansk side er der arbejdet for, at det her direktiv også kommer til at gælde for de finansielle institutioners kerneforretning, og due diligence-direktivet lægger op til, at de største virksomheder og altså også de største finansielle institutioner forpligtes til at vedtage en klimaplan – en plan for virksomhedernes forretning og strategi – og både forretning og strategi skal være forenelig med Parisaftalen.
Direktivet kan også forpligte virksomhederne til at medtage reduktionsmål for udledning i deres klimaplaner.
Due diligence-direktivet, der jo fortsat er under forhandling, forventes at gå et skridt videre og stille krav om, at virksomhederne skal udarbejde en klimaplan.
Så der er en hel masse krav til dem, der har klimaplaner i dag – det kommer med CSRD-direktivet – og due diligence-direktivet går så skridtet videre og kan så komme til at stille krav til virksomheder om, at de skal udarbejde en klimaplan.
Begge dele er selvfølgelig kun for de virksomheder, herunder de finansielle institutioner, der er omfattet af direktiverne.